ประกาศสำนักงานคณะกรรมการอาหารและยา เรื่อง หน่วยงานเอกชนที่ทำการตรวจวิเคราะห์วัตถุอันตรายเพื่อการขึ้นทะเบียน พ.ศ. 2553

ประกาศสำนักงานคณะกรรมการอาหารและยา
เรื่อง
หน่วยงานเอกชนที่ทำการตรวจวิเคราะห์วัตถุอันตรายเพื่อการขึ้นทะเบียน
พ.ศ. ๒๕๕๓[๑]
 

ด้วยประกาศกระทรวงสาธารณสุข
เรื่อง การขึ้นทะเบียน การออกใบสำคัญ
และการต่ออายุใบสำคัญการขึ้นทะเบียนวัตถุอันตรายที่สำนักงานคณะกรรมการอาหารและยารับผิดชอบ
พ.ศ. ๒๕๕๒ และประกาศสำนักงานคณะกรรมการอาหารและยา เรื่อง
การกำหนดรายการข้อมูลเอกสารและหลักฐานเพื่อการขึ้นทะเบียนวัตถุอันตราย พ.ศ. ๒๕๕๒
ได้กำหนดให้ผู้ยื่นคำขอขึ้นทะเบียนวัตถุอันตรายที่ต้องจัดส่งผลการวิเคราะห์ปริมาณสารสำคัญจากหน่วยงานของรัฐ
หรือหน่วยงานของเอกชนที่สำนักงานคณะกรรมการอาหารและยาเห็นชอบ นั้น

อาศัยอำนาจตามความในข้อ
๒ แห่งประกาศสำนักงานคณะกรรมการอาหารและยา เรื่อง การกำหนดรายการข้อมูลเอกสารและหลักฐานเพื่อการขึ้นทะเบียนวัตถุอันตราย
พ.ศ. ๒๕๕๒ สำนักงานคณะกรรมการอาหารและยาจึงเห็นชอบให้มีหน่วยงานเอกชนที่ทำการตรวจวิเคราะห์วัตถุอันตรายเพื่อการขึ้นทะเบียน
และวิธีการจัดส่งผลการวิเคราะห์ปริมาณสารสำคัญเพื่อการขึ้นทะเบียนไว้ ดังต่อไปนี้

ข้อ
๑ หน่วยงานเอกชนที่ทำการตรวจวิเคราะห์
ในประกาศนี้ หมายถึง ผู้ให้บริการตรวจวิเคราะห์หรือผู้ประกอบการที่มีห้องปฏิบัติการตรวจวิเคราะห์
ทั้งในประเทศและต่างประเทศที่ทำการตรวจวิเคราะห์และส่งผลการวิเคราะห์ให้ผู้ยื่นคำขอขึ้นทะเบียนใช้ผลการวิเคราะห์เพื่อการขึ้นทะเบียนวัตถุอันตรายกับสำนักงานคณะกรรมการอาหารและยา

ข้อ
๒ หน่วยงานเอกชนที่ทำการตรวจวิเคราะห์
ต้องมีห้องปฏิบัติการที่มีคุณสมบัติตามข้อใดข้อหนึ่ง ดังต่อไปนี้
(๑)
ได้รับการรับรองความสามารถห้องปฏิบัติการตามมาตรฐาน ISO/IEC : 17025 ขอบข่ายที่เกี่ยวข้องกับการตรวจวิเคราะห์ผลิตภัณฑ์วัตถุอันตรายรายการใดก็ได้
ตามบัญชีรายชื่อท้ายประกาศสำนักงานคณะกรรมการอาหารและยา เรื่อง การกำหนดรายการข้อมูลเอกสารและหลักฐานเพื่อการขึ้นทะเบียนวัตถุอันตราย
พ.ศ. ๒๕๕๒
(๒)
ได้รับการรับรองความสามารถห้องปฏิบัติการตามมาตรฐาน ISO/IEC : 17025 ขอบข่ายใดก็ได้และได้เข้าร่วมการทดสอบความชำนาญในรายการที่ขอขึ้นทะเบียนกับกรมวิทยาศาสตร์การแพทย์
(๓)
ได้รับการประเมินระบบคุณภาพการจัดการห้องปฏิบัติการและวิธีการตรวจวิเคราะห์ในรายการที่ขอขึ้นทะเบียนจากกรมวิทยาศาสตร์การแพทย์

ข้อ
๓ ให้ผู้ยื่นคำขอขึ้นทะเบียนวัตถุอันตรายจัดส่งผลการวิเคราะห์ปริมาณสารสำคัญพร้อมหนังสือรับรองความสามารถห้องปฏิบัติการหรือหนังสือรับรองการทดสอบความชำนาญตามข้อ
๒ แล้วแต่กรณี ต่อสำนักงานคณะกรรมการอาหารและยา


ประกาศ
ณ วันที่ ๑๕ มีนาคม พ.ศ. ๒๕๕๓
พิพัฒน์
ยิ่งเสรี
เลขาธิการคณะกรรมการอาหารและยา
















ปริยานุช/จัดทำ
๓๑ พฤษภาคม ๒๕๕๓

นันท์นภัสร์/ตรวจ
๓๑ พฤษภาคม ๒๕๕๓

ศิรวัชร์/ปรับปรุง
๗ ธันวาคม ๒๕๖๑

[๑] ราชกิจจานุเบกษา
เล่ม ๑๒๗/ตอนพิเศษ ๕๖ ง/หน้า ๕๓/๓ พฤษภาคม ๒๕๕๓